ROZHODNUTIE KOMISIE
z 22. októbra 2009,
o rozšírení použitia riasového oleja z mikrorias Schizochytrium sp. ako novej zložky potravín v súlade s nariadením Európskeho parlamentu a Rady (ES) č. 258/97
[oznámené pod číslom K(2009) 7933]
(Iba anglické znenie je autentické)
(2009/778/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Dňa 14. januára 2008 spoločnosť Martek Biosciences Corporation požiadala príslušné orgány Spojeného kráľovstva o rozšírenie použitia oleja z mikrorias Schizochytrium sp. ako novej zložky potravín.
(2)
Príslušný orgán Veľkej Británie na posudzovanie potravín vydal 4. septembra 2008 svoju prvotnú hodnotiacu správu. V uvedenej správe daný orgán skonštatoval, že rozšírenie použitia oleja z mikrorias Schizochytrium sp. ako novej zložky potravín je prijateľné.
(3)
Dňa 25. septembra 2008 Komisia zaslala prvotnú hodnotiacu správu všetkým členským štátom.
(4)
V rámci 60-dňovej lehoty ustanovenej v článku 6 ods. 4 nariadenia (ES) č. 258/97 boli v súlade s uvedeným ustanovením vznesené odôvodnené námietky proti uvedeniu výrobku na trh.
(5)
Členské štáty vo svojich námietkach vyjadrili obavy zo zvýšenia úrovne príjmu omega-3 mastných kyselín, a najmä DHA (kyseliny dokosahexaenovej).
(6)
Hlavným zdrojom omega-3 mastných kyselín je však rybí olej. V kategóriách potravín, v prípade ktorých sa žiadalo o pridávanie oleja z mikrorias Schizochytrium sp., môžu byť omega-3 mastné kyseliny získané buď z rybieho oleja, alebo prípadne z mikrorias Schizochytrium sp.
(7)
Neočakáva sa preto, že by použitie oleja z mikrorias v skupinách potravín uvedených v prílohe viedlo k neprijateľnému zvýšeniu celkového príjmu omega-3 mastných kyselín.
(8)
Olej z mikrorias Schizochytrium sp. spĺňa kritériá stanovené v článku 3 ods. 1 nariadenia (ES) č. 258/97.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Olej z mikrorias Schizochytrium sp., ako je špecifikovaný v rozhodnutí Komisie 2003/427/ES (2), sa môže uviesť na trh v Spoločenstve ako nová zložka potravín na použitie a pri dodržaní maximálnych hladín podľa prílohy.
Článok 2
Označenie „olej z mikrorias Schizochytrium sp.“ sa uvedie v zozname zložiek potravín, ktoré ho obsahujú.
Článok 3
Toto rozhodnutie je určené spoločnosti Martek Biosciences Corporation, 6480 Dobbin Road, Columbia, MD 21045, USA.
V Bruseli 22. októbra 2009